12 Kwantle ga maemo ao a a kotsi, gape go na le kgatelelo e kgolo ya tiro ya sekolo le ditlhatlhobo. Baithuti ba tshwanelwa ke go ithuta le go dira tiro ya sekolo gore ba falole ditlhatlhobo. Ba bangwe ba ka tshwanelwa ke go nna le tiro ya nakwana fa ba ntse ba tsena sekolo. Maikarabelo ano otlhe a ba tseela nako e ntsi le maatla. Ba tla salelwa ke nako e e kana kang ya dilo tsa semoya? Fa kgatelelo e oketsega ba tla simolola ka go fokotsa eng pele? A ba tla tswelela ka go dira gore dilo tsa Bogosi e nne tsone di tlang pele, kgotsa ba tla di beela kwa thoko? (Mathaio 6:33) Baebele e kgothatsa Bakeresete jaana: “Nnang lo tlhokometse ka kelotlhoko e kgolo gore kafa lo tsamayang ka gone ga se jaaka batho ba ba seng botlhale mme ke jaaka ba ba botlhale, lo ithekela nako e e lo siametseng, ka gonne malatsi a bosula.” (Baefeso 5:15, 16) A bo go utlwisa botlhoko jang gore bangwe ba ile ba koafala tumelo ka ntlha ya go ineelela kgatelelo ya maikarabelo a a jang nako e ntsi le maatla kana ka ntlha ya go inaakanya le boitshwaro jo bo sa dumalaneng le Dikwalo kwa dikholetšheng!